Fase 1-beurtkrag toegepasEskom het Dinsdag begin om fase 1-beurtkrag toe te pas nadat daar ook die grootste deel van Maandag beurtkrag voorgekom het. “Eskom sal vanaf 10:30 vandag fase 1-beurtkrag toepas. Dit sal waarskynlik tot 22:00 duur. Ons sal deur die dag die nuutste verwikkelinge deurgee,” het die kragvoorsiener gesê. Andrew Etzinger, Eskom se woordvoerder, het vroeër Dinsdag gesê daar is ŉ goeie kans dat Suid-Afrikaners verdere beurtkrag sal ervaar. “Die netwerk is erg onder druk. Daar is ŉ medium tot hoë kans vir beurtkrag vandag indien daar verdere tegniese uitdagings opduik.” Volgens Etzinger is 25% van Eskom se kragopwekkingkapasiteit nie beskikbaar nie weens tegniese probleme. “Ons sal die nodige fase implementeer ten einde die netwerk te beskerm. Ons sal nie na fase 3 beweeg tensy dit absoluut noodsaaklik is nie.” Fase 1-beurtkrag het Maandagoggend voorgekom waarna daar later die middag na fase 2 oorgeskuif is. Fase 1 maak voorsiening vir die sny van tot 1 000MW se kragverbruik, fase 2 tot 2 000MW en fase 3 maak voorsiening vir die sny van tot 4 000MW se kragverbruik.